திருவள்ளூர் மாவட்டம், பொன்னேரியில் உள்ள அரசு மருத்துவமனை. பரபரப்புக்குப் பஞ்சமில்லாத திங்கட்கிழமை, காலை பத்து மணி. அலைமோதும் மக்கள் கூட்டத்துக்கு மத்தியில், பிரசவ வலியோடு ஆட்டோவில் வந்திறங்குகிறார் ஒரு கர்ப்பிணிப்பெண். இடுப்பில் கைக்குழந்தையோடு உடன் வரும் இன்னொரு பெண். பிரசவ வலியில் துடித்துக்கொண்டிருக்கும் பெண்ணைக் கைதாங்கலாக அழைத்து வருகிறார். அவர்களைக் கவனித்த மருத்துவமனை ஊழியர்கள், கர்ப்பிணிப் பெண்ணை வேகவேகமாகப் பிரசவ அறைக்கு அழைத்துச் செல்கிறார்கள். தலைமை மருத்துவர் அனுரத்னா உடனே பிரசவ அறைக்கு விரைகிறார். பிரசவம் இனிதாக முடிந்து குழந்தை பிறக்கிறது. அந்தப் பெண்ணுடன் உதவிக்கு வந்த பெண்ணைக் கவனிக்கிறார் மருத்துவர் அனுரத்னா. அவரின் கையில் இருக்கும் கைக்குழந்தை யாருடையது என்று விசாரிக்கிறார்.